b'\n_START_ARTICLE_\n7-oji Rusijos karin\xc4\x97 baz\xc4\x97\n_START_SECTION_\nPrie\xc5\xa1istor\xc4\x97\n_START_PARAGRAPH_\nPo 1991-1993 m. Gruzijos-Abchazijos karo remiantis 1994 m. gegu\xc5\xbe\xc4\x97s 14 d. Maskvos sutartimi d\xc4\x97l ugnies nutraukimo ir paj\xc4\x97g\xc5\xb3 atitraukimo bei Nepriklausom\xc5\xb3 valstybi\xc5\xb3 s\xc4\x85jungos 1994 m. sprendimu sukurti kolektyvines paj\xc4\x97gas palaikyti taik\xc4\x85 Abchazijoje \xc4\xaf Abchazij\xc4\x85 buvo \xc4\xafvesti NVS taikdariai, kurie buvo vien Rusijos kari\xc5\xa1kiai. Po 2008 m. Kodorio tarpeklio operacijos, vykusios auk\xc5\xa1tutin\xc4\x97je Kodorio tarpeklio dalyje, kuri\xc4\x85 Gruzija oficialiai vadino Auk\xc5\xa1tutine Abchazija, ir oficialaus Abchazijos Respublikos pripa\xc5\xbeinimo i\xc5\xa1 Rusijos pus\xc4\x97s buvo priimtas nutarimas \xc4\xafkurti nuolat veikian\xc4\x8di\xc4\x85 Rusijos karin\xc4\x99 baz\xc4\x99._NEWLINE_Baz\xc4\x97 pavaldi Rusijos Piet\xc5\xb3 karinei apygardai. \xc5\xa0iuo metu naujausia baz\xc4\x97je esanti ginkluot\xc4\x97 yra oror erdv\xc4\x97s gynybos zenitinis raketinis kompleksas S-300.\n_START_SECTION_\n\xc4\xaek\xc5\xabrimas\n_START_PARAGRAPH_\nBaz\xc4\x97 \xc4\xafsteigta 2009 m. vasario 1 d. 131-osios atskirosios moto\xc5\xa1auli\xc5\xb3 brigados pagrindu. 2010 m. vasario 17 d. Rusijos prezidentas Dmitrijus Medvedevas ir Abchazijos prezidentas Sergejus Bagap\xc5\xa1as pasira\xc5\xa1\xc4\x97 sutarim\xc4\x85 d\xc4\x97l jungtin\xc4\x97s Rusijos karin\xc4\x97s baz\xc4\x97s Abchazijos teritorijoje._NEWLINE_Pagal Rusijos-Abchazijos sutarim\xc4\x85 \xc4\xaf jungtin\xc4\x97s karin\xc4\x97s baz\xc4\x97s sud\xc4\x97t\xc4\xaf \xc4\xaf\xc4\x97jo buv\xc4\x99 taikdari\xc5\xb3 objektai ir karinis Bambouros aerodromas (abu netoli Gudautos), karinis poligonas ir dalis \xc4\xaflankos ties O\xc4\x8dam\xc4\x8dira, bendros Rusijos ir Abchazijos \xc4\xafgulos Kodorio tarpeklyje ir ties Ingurio hidroelektrine. Be to, Suchumyje, Gagroje, Gudautoje, Naujajame Afone, E\xc5\xa1eroje bus kariniai administraciniai ir medicininiai objektai (sanatorijos ir poilsio namai), nors d\xc4\x97l medicinini\xc5\xb3 objekt\xc5\xb3 buvo nesutarim\xc5\xb3.)._NEWLINE_Numatyta, kad visus objektus naudos tiek Rusijos ginkluotosios paj\xc4\x97gos, tiek Abchazijos, tod\xc4\x97l u\xc5\xbe karo baz\xc4\x99 mokestis nenumatytas. Baz\xc4\x97s naudojimo trukm\xc4\x97 \xe2\x80\x93 49 metai, numatytas automatinis kartotinis prat\xc4\x99simas papildomiems 15 met\xc5\xb3 laikotarpiams._NEWLINE_Viso Abchazijoje dislokuota apie 4 t\xc5\xabkst. Rusijos kari\xc5\xa1ki\xc5\xb3.'